KOMISIJOS REGLAMENTAS (EB) Nr. 1361/2004
2004 m. liepos 28 d.
iš dalies keičiantis Reglamentą (EB) Nr. 1518/2003, nustatantį išsamias eksporto licencijų sistemos įgyvendinimo kiaulienos sektoriuje taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2759/75 dėl bendro kiaulienos rinkos organizavimo (1), ypač į jo 8 straipsnio 2 dalį ir 13 straipsnio 12 dalį,
kadangi:
(1)
Kiaulienos eksporto rinkoje egzistuoja labai skirtingos ekonominės sąlygos ir dėl to reikia nustatyti skirtingas sąlygas, kuriomis šio sektoriaus produktams išmokamos eksporto grąžinamosios išmokos. Kad būtų lengviau pasiekti tikslą - pritaikyti metodą, pagal kurį paskirstomas kiekis eksportui su išmokamomis grąžinamosiomis išmokomis ir kuris garantuotų turimų Reglamento (EEB) Nr. 2759/75 13 straipsnio 2 dalyje numatytų lėšų veiksmingą panaudojimą, reikia išplėsti Komisijos reglamento (EB) Nr. 1518/2003 (2) 3 straipsnio 4 dalyje numatytas aplinkybes, kuriomis Komisija gali imtis priemonių, kad apribotų paraiškų eksporto licencijoms išdavimą arba padavimą per svarstymo laikotarpį, numatytą po paraiškų padavimo. Taip pat reikia numatyti, kad tos priemonės gali būti priimtos pagal paskirties vietą.
(2)
Atitinkamai reikia iš dalies pakeisti Reglamentą (EB) Nr. 1518/2003.
(3)
Šiame reglamente numatytos priemonės atitinka Kiaulienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1518/2003 3 straipsnis iš dalies keičiamas taip:
1)
4 dalis pakeičiama taip:
„4. Kai išduodant eksporto licencijas būtų viršyta biudžete turima suma arba grėstų pavojus, kad ji gali būti viršyta, arba būtų išnaudotas maksimalus per atitinkamą laikotarpį, atsižvelgiant į Reglamento (EEB) Nr. 2759/75 13 straipsnio 11 dalyje nurodytas ribas, eksportui su išmokamomis grąžintinomis išmokomis nustatytas kiekis, arba tas išdavimas neleistų užtikrinti eksporto tęstinumo per likusį minėto periodo laiką, Komisija gali:
a)
nustatyti bendrą procentinį dydį, kuriuo remiantis bus priimami prašomi kiekiai;
b)
atmesti paraiškas, kurioms dar nėra išduotos eksporto licencijos;
c)
ne ilgiau nei penkioms darbo dienoms sustabdyti eksporto licencijų paraiškų padavimą. Reglamento (EEB) Nr. 2759/75 24 straipsnio 2 dalyje nustatyta tvarka gali būti nuspręsta dėl ilgesnio sustabdymo laikotarpio.
Pirmosios pastraipos c punkte numatytu atveju eksporto licencijos paraiškos, įneštos sustabdymo laikotarpiu, nepriimamos.
Šios priemonės gali būti koreguojamos pagal produkto kategoriją ir paskirties vietą.“
2)
Įterpiama tokia 4a dalis:
„4a. 4 dalyje numatytos priemonės taip pat gali būti pritaikytos, kai eksporto licencijų paraiškose viršijamas vienai paskirties vietai nustatytas kiekis arba gresia pavojus, kad jis gali būti viršytas, ir kai išdavus prašomas licencijas gali būti spekuliuojama, iškraipoma konkurencija tarp ūkio subjektų arba sutrikdomi mainai ar sutrikdoma Bendrijos rinka.“
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir taikomas tiesiogiai visose valstybėse narėse.
Priimta Briuselyje, 2004 m. liepos 28 d.